Σκέψεις και προτάσεις για ένα σύγχρονο κόμμα

Στο συνέδριο που θα γίνει τον Απρίλη ( καλώς εχόντων των πραγμάτων) θα συζητήσουμε τις θέσεις και το καταστατικό.

Μέχρι τον Οκτώβρη του 2019 προϋπόθεση για να γίνει κάποιος μέλος του Σύριζα Π-Σ ήταν η αποδοχή του καταστατικού . Μετά ,με τη λειτουργία του isyriza δεν υπάρχει αυτή η προϋπόθεση. Είναι όμως αναγκαία η ύπαρξή του, γιατί είναι το σύνολο κανόνων που καθορίζουν τους σκοπούς και ρυθμίζουν τη λειτουργία του ΣΥΡΙΖΑ Π-Σ.

Το παρόν καταστατικό βασίζεται στη δομή και λειτουργία του κόμματος νέου τύπου. Το κόμμα νέου τύπου που δημιουργήθηκε στις αρχές του 20ου αιώνα ήταν πρωτοπόρο και καινοτόμο. Σήμερα , όμως , είναι ; Μπορεί να ανταποκριθεί στην εποχή μας; Οι θέσεις και το καταστατικό ως γραπτά έχουν σχέση με την καθημερινή λειτουργία , με την πράξη δηλαδή; Η λειτουργία της Ο.Μ. , της Ν. Ε. , της Κ.Ε. προωθεί το διάλογο, διευρύνει τον ορίζοντά μας, συνεισφέρει στη συλλογική δράση, εμπνέει, ελκύει;

Στην καθημερινή λειτουργία το μέλος έχει περισσότερες υποχρεώσεις παρά δικαιώματα. Ή μάλλον τα δικαιώματα μεταφράζονται ως υποχρεώσεις.

Ας δούμε ένα παράδειγμα . Γενική Συνέλευση. Πριν την πανδημία η έναρξή της καθυστερούσε μια ώρα ,σήμερα με το zoom ένα τέταρτο. Η εισήγηση του συντονιστή είναι 20 λεπτά, του μέλους Κ.Ε. 30 λεπτά και του μέλους 5 λεπτά. Και μετά την ομιλία των συντρόφων ακολουθεί δευτερολογία του μέλους Κ.Ε. (διδακτικού χαρακτήρα συνήθως ) και αυτή μεγάλης διάρκειας. Αλήθεια, τι προλαβαίνεις να πεις σε 5 λεπτά; Να αλλάξουμε λίγο τη μορφή: να υπάρχουν μονοθεματικές συνελεύσεις, με γραπτές ή ολιγόλεπτες εισηγήσεις και οι σύντροφοι να έχουν τον κυρίαρχο ρόλο. Αν δεν φτάνει ο χρόνος ας γίνει δύο μέρες η γενική συνέλευση.

Η εκλογή του Προέδρου και της Κ.Ε. από τη βάση είναι ένα θετικό μέτρο που συμβάλλει στη διεύρυνση των δικαιωμάτων του μέλους.

Άλλες αλλαγές που μπορούν να γίνουν :

Η Περιφερειακή Επιτροπή να αντικαταστήσει τη Νομαρχιακή επιτροπή. Νομαρχιακές επιτροπές να υπάρχουν μόνο για τις κλαδικές Ο.Μ.

Η Κ. Ε. (με αθηνοκεντρική σύνθεση σήμερα) να απαρτίζεται με μέλη από όλη την επικράτεια αναλογικά.

Για τα ΜΜΕ: η εφημερίδα Αυγή και το ραδιόφωνο 105,5 να εμπλουτίσουν και να εκσυγχρονίσουν το περιεχόμενό τους. Να απευθύνονται σε όλους.

Με τιμή

Μαρία Γλέζου , μέλος της Ο.Μ . Ραφήνας - Πικερμίου